Tge è vita?
Ina paraula africana, translaziun Reto Capeder

In bel di enturn mezdi regiva ina gronda quietezza a l’ur dal guaud. Ils utschels avevan mess lur chaus sut las alas en e faschevan lur paus. Qua stenda la lodola ses chau sutor e dumonda: "Tge è vita?" Tuts èn stads consternads da quella greva dumonda. La lodola sgola en in grond rudè sur ils prads e turna alura puspè sin ses rom en la sumbriva da la planta.
La rosa avra gist ses brumbel e chatscha nauador sia emprima feglia. Ella di: "La vita è in svilup." 
La tgiralla era però pli modesta. Ella sgola dad ina flur tar tschella, litga qua e litga là e di: "La vita è plain legria e sulegl." En l’erva empruvava ina furmicla da strair in strom, che era diesch giadas pli grond che ella, e di: "La vita n’è nagut auter che fadia e lavur." Tut fatschentà turna in avieul cun il mel d’ina flur sin la prada e manegia: "Na, la vita è ina midada tranter lavur e divertiment."
Perquai che vegn discurrì qua uschè scort, stenda er la talpa ses chau or da la terra e gnugna: "La vita? Igl è ina battaglia cun la stgiraglia."
Uss avessi bunamain dà ina dispita, sch’i n’avess betg entschavì a plover. La plievgia di: "La vita exista da larmas, nagut auter che da larmas." Alura è ella ida vinavant tar la mar. Là sa bittavan las undas cun tutta forza cunter la crappa da la riva e suspiravan: "La vita è in cumbat invan per la libertad."
Lunsch sur els tirava l’evla ses rudels e sa legrava: "La vita, la vita è in sa stender ensi." Betg lunsch davent da la riva era in salesch. Il vent al aveva gia sturschì sin ina vart. El di: "La vita è in sa storscher sut ina pussanza pli auta."
Alura èsi fatg notg. Cun gronda quietezza sgola la tschuetta sur la champagna vers il guaud e cratschla: "La vita vul dir: nizzegiar la chaschun, cura ch’ils auters dorman."
E plaun plaun èsi vegnì tut quiet en il guaud e sin la prada. Suenter in mument vegn in giuven per via. El sa tschenta en l’erva, stenda chommas e bratscha e manegia suenter ina notg cun saut e bavida: "La vita è in tschertgar permanent da ventira u ina lunga chadaina da dischillusiuns."
Tuttenina sa dauza l’aurora en tutta splendur e di: "Sco che jau, l’aurora, sun l’entschatta d’in nov di, uschia è la vita il cumenzament da la perpetnadad!"